Englezii anunță ce urmează pentru Radu Drăgușin după două meciuri ca titular la Tottenham
Radu Drăgușin (22 de ani) a fost titular pentru a doua oară consecutiv la Tottenham, sâmbătă, în victoria cu Luton, scor 2-1.
În luna martie, Drăgușin a profitat de accidentarea lui Micky van de Ven și și-a trecut în cont primele apariții semnificative în echipa lui Tottenham. Mai întâi a jucat aproximativ 50 de minute contra lui Aston Villa (4-0), iar ulterior a fost titular și integralist în duelurile cu Fulham (0-3) și Luton (2-1).
Micky van de Ven intră în locul lui Radu Drăgușin după două meciuri în care românul a fost titular
Micky van de Ven s-a refăcut după accidentarea suferită și a fost rezervă neutilizată împotriva lui Luton. Presa engleză scrie că Ange Postecoglou nu a vrut să riște introducerea rapidă a olandezului, mai ales că pentru Tottenham urmează un nou meci, marți, contra lui West Ham.
Football London scrie că Micky van de Ven ar urma să fie titular la următorul meci al lui Tottenham, în timp ce Radu Drăgușin va fi trecut pe banca de rezerve. Totuși, jurnaliștii englezi laudă prestația românului și consideră că jucătorul cumpărat de la Genoa poate fi o soluție pentru repriza secundă a partidei cu West Ham.
"Radu Drăgușin a avut un joc impresionant, reușind să își revină după meciul dificil de pe Craven Cottage. În partida cu Luton a respins cinci mingi, a reușit un tackling și a câștigat două dueluri aeriene. Drăgușin a părut confortabil cu mingea la picior și s-a aventurat în câteva curse lungi în jumătatea adversă, una dintre ele terminându-se cu ocazia lui Johnson.
Probabil că Van de Ven va intra în locul românului la meciul cu West Ham, olandezul aducând mai multă viteză pe linia de fund, însă înălțimea lui Drăgușin ar putea fi folosită pe parcursul jocului pentru a contracara fazele fixe ale lui West Ham", a scris Football London.
Meciul West Ham - Tottenham se joacă marți, de la ora 22:15, în runda cu numărul 31 din Premier League. Echipa lui Radu Drăgușin, care se află pe locul 5, are nevoie de o victorie pentru a rămâne cu șanse importante în lupta pentru top 4.
Urmăriți SPORT.RO și pe Google News